הוועדה לענייני ביקורת המדינה, כנסת 18, פרוטוקול מספר 32, 2009-10-13 09:30

יואל חסון: שלום, אני פותח את ישיבת הוועדה.

יואל חסון: כפי שקבענו לפני מספר חודשים אנו מקיימים ישיבת מעקב.

יואל חסון: אנו נבדוק מהם הצעדים שנעשו בדגש על תיקון לקויים ודברים שהתגלו בדו"ח המבקר.

יואל חסון: כזכור לכם, אנחנו בוועדה התייחסנו לנושא של תקני כוח אדם רפואי ומערכות הבקרה.

יואל חסון: בחנו את ההספקה והאיכות של שירותי הרפואה.

יואל חסון: יש גם את העניין של ההסכם החדש לרכש של שירותי רפואה עבור צה"ל מבתי החולים הממשלתיים, שהיה אמור כבר להיחתם.

יואל חסון: אנו אמורים להיות כבר מספר חודשים לאחר החתימה.

יואל חסון: אני רוצה לשמוע עדכון בנושא הזה.

יואל חסון: בנוסף, אני רוצה לשמוע גם עדכון בנושא של בית הספר לרפואה צבאית במסגרת האוניברסיטה העברית.

יואל חסון: הוועדה ברכה על העובדה שהוא הוקם, אבל צריך לוודא שהוא אכן הוקם והכל בסדר.

יואל חסון: אנו רוצים לבחון גם את הנושא של הוועדה הבין משרדית לבחינת עתיד מערך שירותי הרפואה בצה"ל.

יואל חסון: אני מציע שהקרפ"ר ידווח מה נעשה מאותה ישיבה.

נחמן אש: אני מודה על כינוס הוועדה הזו.

נחמן אש: אני שמח להיות פה ולהציג את הסטאטוס.

נחמן אש: אני אתחיל מהנושא של מחסור ברופאים והקמת בית הספר לרפואה.

נחמן אש: בסך הכל אנחנו נמצאים במגמת שיפור.

נחמן אש: בניגוד למה שכתוב פה בכתבה, מספר הרופאים הולך וגדל.

נחמן אש: בסוף החודש הבא מסתיים עוד קורס, ואנחנו מפזרים עוד רופאים ליחידות.

נחמן אש: בעקבות עלייה בעתודה שהיתה לפני 7-8 שנים מספר הרופאים גדל.

נחמן אש: בסך הכל המחסור ברופאים הצטמצם.

נחמן אש: מרבית היחידות יהיו מאוישות בצורה טובה.

יואל חסון: הכתבה מדברת על רופא 1 לכל 2,000 חיילים.

יואל חסון: כמה יש היום, להערתך?

נחמן אש: זה לא נכון.

נחמן אש: אני יכול להקריא את תגובת דובר צה"ל.

נחמן אש: גם בבסיס הזה יש בין 2 ל-3 רופאים.

נחמן אש: זה נכון שהיינו בתקופה מאוד קשה.

נחמן אש: השנה האחרונה היתה מאוד קשה, אבל היום הראייה שלנו היא מאוד אופטימית.

נחמן אש: כנס הפתיחה של בית הספר לרפואה הוא ביום חמישי הקרוב באוניברסיטה העברית, שיכלול 49 או 50 סטודנטים.

יואל חסון: כלומר, מתוכנן כבר טקס פתיחה.

נחמן אש: כן.

נחמן אש: ביום חמישי הקרוב האנשים יתגייסו.

נחמן אש: העתודאים ביניהם כבר עברו חיול אתמול.

יואל חסון: כלומר, בשנת הלימודים הנוכחית יתחילו ללמוד כבר 49 – 50 סטודנטים.

נחמן אש: כן, ביום ראשון הבא מתחילים הלימודים.

נחמן אש: זו התרגשות גדולה לכולנו.

נחמן אש: זה בהחלט משמעותי גם מבחינת המספר וגם מבחינת איכות הרופאים שנוציא מן המסלול הזה.

נחמן אש: מבחינת המעקב והבקרה אחרי שירותי הרפואה – עדכנתי כבר בדיון הקודם על גרסה נוספת של מערכת בקרה שהקמנו, בקרה אינטרנטית.

נחמן אש: אני מהמשרד שלי יכול לדעת כמה חולים רואה כל רופא, מה תוצאות ביקורי הרפואה האלה: גימלים, כמה פטורים ניתנו בצבא בכל תחום.

נחמן אש: מערכת הבקרה שלנו השתפרה בצורה משמעותית.

יואל חסון: כלומר, היום יש מערכת אחת מסנכרנת, ממוחשבת בכל הבסיסים.

נחמן אש: יש תיק רפואי ממוחשב שקיים בכל הבסיסים, ומתוך הנתונים של התיק הרפואי הזה נמשכים הנתונים למערכת בקרה שנותנת נתונים כמעט על כל דבר שקשור בביקורי חיילים אצל רופאים והתוצאות.

עתניאל שנלר: נתונים סטטיסטיים.

נחמן אש: כן.

עתניאל שנלר: האם יש חיסיון במערכת?

נחמן אש: בוודאי.

נחמן אש: המערכת פתוחה רק למפקדי מרפאות ולא לכל רופא.

נחמן אש: אתה צודק אין שם נתונים פרט.

נחמן אש: אתה לא יכול להגיע לנתונים בנוגע לחייל כלשהו.

נחמן אש: זה רק בתיק הרפואי הממוחשב.

יואל חסון: האם אתה יכול לשים לב שביחידה מסוימת או בגדוד מסוים יש כמות גימלים גדולה או כמות פטורים גדולה מהרגיל?

נחמן אש: אני אתן דוגמא יפה.

נחמן אש: היתה טענה שביחידה מסוימת יש יותר פגיעות מסוימות בכפות ידיים - שברים באצבעות.

נחמן אש: דרך המערכת הזו יכולנו להראות שביחידה המסוימת יש יותר פגיעות כאלה.

נחמן אש: עכשיו אנחנו בודקים למה ואיך מונעים את זה.

נחמן אש: אפשר להגיע לנתונים מאוד טובים ברמת היחידה וגם ברמת הרופא.

נחמן אש: אני יכול לדעת כמה חולים ראה רופא מסוים, איך זה ביחס לרופאים אחרים וכו'.

נחמן אש: אני מבקש שמשרד הביטחון יתייחס לשני נושאים: הסכם השילוב, שמובל על ידי החשב של משרד הביטחון, והנושא של הוועדה הבין משרדית.

נחמן אש: כמובן שאני מעורב בשני הנושאים האלה, אבל אני חושב שנכון שמשרד הביטחון יציג אותם.

יואל חסון: אני מבקש שנציגי משרד הבריאות והאוצר יתייחסו גם לעניין הזה של הקמת הוועדה הבין משרדית.

יואל חסון: אני אשמח לשמוע שהיא הוקמה.

צחי מלאך: אני אתייחס לנושא של הסכם השילוב שמובל על ידי חשבות משרד הביטחון.

יואל חסון: האם אתה מתייחס לקופות החולים?

צחי מלאך: לא.

צחי מלאך: אני מדבר על ההסכם שמדבר על השירותים שבתי החולים הממשלתיים מספקים לחיילי צה"ל.

צחי מלאך: למעשה, המשא ומתן עם משרד הבריאות מתנהל מזה מספר חודשים באופן אינטנסיבי, מאז הדיון האחרון בוועדה.

צחי מלאך: סיכמנו שאת המשא המתן יובילו החשבים של המשרדים, היות והנושאים שנותרו במחלוקת הם נושאים כספיים וכלכליים בלבד.

צחי מלאך: כל הנושאים בתחום הרפואי מוסכמים ואין עליהם מחלוקת.

צחי מלאך: בשלושה החודשים האחרונים אני באופן אישי מנהל משא ומתן עם חשב משרד הבריאות.

צחי מלאך: את הצדדים הכלכליים אנו סיכמנו.

צחי מלאך: כלומר, המחירים שאנו צריכים לשלם מוסכמים, וזה היה העיקר.

צחי מלאך: כרגע נשארו מספר מחלוקות כספיות על צורת התשלום ועוד כמה נושאים שנמצאים במעטפת.

צחי מלאך: אני מאמין שעם רצון טוב של שני הצדדים ועם גמישות של שני הצדדים אנו נוכל לסכם את זה בשבועות הקרובים.

יואל חסון: האם היתה ועדה?

צחי מלאך: אני לא מדבר על הוועדה.

צחי מלאך: הוועדה היא בתחום אחר.

צחי מלאך: אני יכול לדבר על זה, אבל אני לא מוביל את זה.

יואל חסון: מתי ייחתם ההסכם, להערכתך?

יואל חסון: איך העובדה שאין הסכם עד עכשיו משפיעה על חיילי צה"ל?

צחי מלאך: זה לא משפיע.

צחי מלאך: העניין של ההסכם הוא עניין של מנהל תקין ושל קביעה מוסדרת של שני משרדי הממשלה.

יואל חסון: וזו אחת ההערות של מבקר המדינה.

צחי מלאך: בפרקטיקה אנחנו עובדים בצורה מסודרת.

צחי מלאך: אנחנו כבר גם מיישמים חלק מן ההבנות שהגענו אליהן במסגרת המשא ומתן.

צחי מלאך: כל מה שקשור לאייך החיילים מגיעים ומה הם מקבלים מוסדר.

צחי מלאך: משרד הבריאות נותן את כל השירות, והצבא מקבל את כל השירות.

צחי מלאך: בצד הרפואי אין בכלל מחלוקת.

יואל חסון: אז אתה אומר לוועדה שתוך מספר שבועות הדברים יוסדרו.

צחי מלאך: אני מקווה מאוד.

יעקוב אור: האם זה לא יפויי המציאות?

יעקוב אור: הרי זה תהליך מאז שנת 2003.

יעקוב אור: אני שומע את האמירה "תוך כמה זמן זה מסתדר" לא מעט.

יעקוב אור: לכן, כל עוד לא מתכנסים זה ייפוי המציאות, אלא אם כן זה נחתם.

יעקוב אור: הכנסת קבעה שתוך 3 חודשים מתכנסים, ועדיין זה לא קורה.

יעקוב אור: גם מדבריך אני לא שומע שבעוד חודש זה יסתדר, אלא אם ירצה השם.

יעקוב אור: מנהל תקין זה לא זניח.

יעקוב אור: וולונטרי זו לא דרך פעולה.

יעקוב אור: נכון שהחיים מסתדרים כבר הרבה שנים כי עם ישראל אוהב את חייליו, אבל וולונטרי זה לא עובד.

יעקוב אור: זה לא המקום להגיד על תהליך של מנהל תקין שזה בצד ושזה מסתדר.

יעקוב אור: אשר על כן, למה לא מתכנסים.

יואל חסון: נצטרך להגדיר לוח זמנים.

יואל חסון: אני הולך איתך פה.

עתניאל שנלר: דיברנו כבר על שלושה חודשים, וחלפו כבר חמישה.

צחי מלאך: אני מסכים לחלוטין עם ההערה.

צחי מלאך: העניין הזה הוא לא עניין זניח.

צחי מלאך: אני מתייחס לזה בשיא הרצינות.

צחי מלאך: אני מוביל את העניין הזה באופן אישי.

צחי מלאך: לא סתם באתי לפה, ולא סתם בשלושת החודשים האחרונים אני אחת לשבוע-שבועיים מנהל דיונים עם חשב משרד הבריאות.

צחי מלאך: גם הוא לוקח את זה ברצינות.

צחי מלאך: אני אומר שוב: בלי גמישות מצד שני המשרדים לא נתכנס.

קריאה: מתי תהיה גמישות?

צחי מלאך: אני מוכן לגלות גמישות בכל מה שקשור אלי.

צחי מלאך: אני מצפה גם ממשרד הבריאות לגלות גמישות מסוימת.

יואל חסון: מה המחלוקת העיקרית כרגע?

צחי מלאך: אני לא חושב שזה נכון להיכנס לפרטים.

צחי מלאך: בצד הרפואי, שזה לב העניין, הכל סגור.

צחי מלאך: הצד הכלכלי, שהיה בשיא המחלוקת בכל השנים, גם נפתר.

יואל חסון: בכל זאת תאמר לוועדה מה הבעיה.

צחי מלאך: העניין של רשלנות רפואית, העניין של כמה נשלם עבור תרופות מסוימות, העניין של איך נעביר את הכסף למשרד הבריאות, באיזה מועדים, האם נשלם הכל מראש או נתחשבן אחר זה וכו'.

צחי מלאך: אני מדבר על דברים כספיים-טכניים.

צחי מלאך: אני סמוך ובטוח שאם שני הצדדים יגלו גמישות לא תהיה שום בעיה לפתור את זה.

אריה אלדד: ההסכם הזה הוא לכמה זמן?

צחי מלאך: חמש שנים.

יואל חסון: אנחנו תיכף נתייחס לזה.

יואל חסון: אני רוצה לשמוע את התייחסות משרד הבריאות לדבריו של נציג משרד הביטחון.

דודו גרשונוביץ: למעט תקופת החגים שקטעה רצף של דיונים די אינטנסיביים, ישבנו יחד והתגברנו על מחלוקת גדולה מאוד בנוגע לשיעור ההנחות שמשרד הביטחון וצה"ל ישלמו.

דודו גרשונוביץ: אנחנו נמצאים עכשיו בדיון על נושאים כמו תנאי התשלום.

יואל חסון: האם יש לך ספק שמשרד הביטחון יעמוד בתשלומים?

דודו גרשונוביץ: לא.

דודו גרשונוביץ: לא זאת השאלה.

יואל חסון: לא מדובר בספק פרטי.

יואל חסון: אתה מתייחס פה למשרד הביטחון.

יואל חסון: אני לא מבין למה אתם מתווכחים עכשיו, האם התשלום יהיה מראש או תוך כדי.

יואל חסון: האם יש בעיה של אמינות?

יואל חסון: האם יש חוסר בתקציב?

יואל חסון: הרי ישלמו על השירות הזה בסופו של דבר.

יואל חסון: אין כאן ספק.

דודו גרשונוביץ: זאת בדיוק הטענה שלנו.

דודו גרשונוביץ: אנחנו רוצים להחיל על המערכת הזו את מנגנון התשלום שקופות החולים משלמות לבתי חולים ממשלתיים, על אחת כמה וכמה עם קופות שהן מבטח חיצוני והן עומדות במערכת תשלומים כזו.

דודו גרשונוביץ: אנחנו רוצים שגם משרד הביטחון יעמוד באותה מערכת.

דודו גרשונוביץ: כרגע זה במחלוקת.

יואל חסון: למה בעצם?

יואל חסון: למה הוא צריך להיות כמו קופת חולים?

יואל חסון: אם משרד הביטחון בא ואומר שהדרך הזו פחות טובה לו כי הוא לא קופת חולים, למה אתה יכול להתגמש?

יואל חסון: לא נראה לי נכון להתייחס אליו כמו אל ספק חיצוני.

יואל חסון: זה משרד הביטחון.

יואל חסון: הוא בדיוק כמוך.

יואל חסון: הוא משרד ממשלתי ואתה משרד ממשלתי.

יואל חסון: למה אתה חייב ללכת למסלול הזה של קופות החולים?

דודו גרשונוביץ: לא חשבתי שכדאי להציף את הבעיה הזו, אבל אתה גורר אותי לכך.

דודו גרשונוביץ: בתי החולים הם מפעלים עסקיים.

דודו גרשונוביץ: אנחנו מנסים שהם יעבדו כמפעל עסקי לכל דבר.

דודו גרשונוביץ: הם גוף שחי מהכנסות, צריך לצמצם הוצאות וצריך למנוע בירוקרטיות.

דודו גרשונוביץ: אנחנו הגענו עם קופות החולים בעמל רב למצב שבו קופות החולים משלמות בצורה מאוד יעילה.

דודו גרשונוביץ: ימי האשראי שקופות החולים מחזיקות בהם את הכסף הם מועטים.

דודו גרשונוביץ: הבירוקרטיה בלהוציא חשבונית לקופת חולים ולבדוק את הערעורים היא מסודרת.

דודו גרשונוביץ: זה מנגנון מאוד יפה.

דודו גרשונוביץ: לצערי, משרד הביטחון עובד עם בתי החולים במסגרת ימי אשראי בלתי סבירה.

דודו גרשונוביץ: מדובר על 260 ימי אשראי.

דודו גרשונוביץ: אני כבר לא מדבר על ערך הכסף.

דודו גרשונוביץ: זה גורר גם התחשבנות ובירוקרטיה מיותרת.

דודו גרשונוביץ: אנחנו מנסים ליישר את הנקודה הזו.

דודו גרשונוביץ: משרד הביטחון צריך להרגיש שהוא משלם בדיוק עבור השירות שהוא מקבל.

דודו גרשונוביץ: אנחנו צריכים להניח את דעתו.

דודו גרשונוביץ: אנחנו צריכים לייצר מנגנון שמצמצם בירוקרטיה, וכאן המחלוקת.

יואל חסון: מהם ימי האשראי של קופות החולים?

דודו גרשונוביץ: היום מדובר ב-88 יום בממוצע, וזה לעומת 260 של משרד הביטחון.

יואל חסון: על מה אתה מדבר, נציג משרד הביטחון?

צחי מלאך: אתה הצגת את העמדה שלי במשא ומתן נאמנה.

צחי מלאך: מה שאתה אמרת גם אני בדיוק אמרתי.

צחי מלאך: צריך להבין שמשרד הביטחון משלם 52 מיליארד שקלים בשנה.

צחי מלאך: אנחנו משלמים מיליארדי שקלים לתעשיות הביטחוניות.

צחי מלאך: לא שמעתי תעשיות שמתלוננות שאנחנו לא משלמים בזמן.

אריה אלדד: חבר הכנסת שנלר גילה עכשיו עוד כמה מיליארדים בתקציב הביטחון שהוא לא ידע עליהם.

יואל חסון: יושב פה יו"ר ועדת משנה.

יואל חסון: אמרת פה נתון שהונצח עכשיו במסך המחשב.

צחי מלאך: בסדר גמור.

צחי מלאך: כאשר משרד הבריאות מבקש ממני לשלם מראש, אני מתקשה.

צחי מלאך: אני מוכן להתחייב שאני אשלם תוך 30 יום.

צחי מלאך: אני מוכן לשלם תוך 30 יום, אבל אני רוצה לבדוק את החשבון.

צחי מלאך: לא יכול להיות שאני אשלם מראש, ואחרי זה הכסף יישב אצלו.

יואל חסון: נציג משרד הבריאות, למה אתה מבקש ממנו יותר מאשר אתה מבקש מקופות החולים?

דודו גרשונוביץ: אני רוצה ממנו בדיוק כמו שאני רוצה מקופות החולים.

דודו גרשונוביץ: קשה להסביר בדקה את מהות המחלוקת.

דודו גרשונוביץ: אם אני יודע להחיל על משרד הביטחון את הסדר קופות החולים, המחלוקת הזו נפתרת.

יואל חסון: כרגע אתם פועלים לפי מנהל לא תקין.

יואל חסון: זו השורה התחתונה.

יואל חסון: אני ראיתי מחלוקות הרבה יותר מורכבות בשירות המדינה שנפתרו.

יואל חסון: אתה אומר שאתה רוצה הסדר דומה לזה שיש לך עם קופות החולים, והוא מדבר על 30 יום או 60 יום, שזה הממוצע של קופות החולים.

יואל חסון: אני לא מבין איפה המחלוקת.

צחי מלאך: הוא רוצה שאני אשלם לו 97% מהכסף באפס ימים מראש.

דודו גרשונוביץ: לא נכון.

דודו גרשונוביץ: אני רציתי להימנע מהויכוח הזה.

יואל חסון: אני לא רציתי להימנע מהויכוח הזה.

יואל חסון: אני רוצה להסביר לך משהו.

יואל חסון: לוח הזמנים לא יכול להתארך לעד.

דודו גרשונוביץ: אתה צודק מאה אחוז.

דודו גרשונוביץ: אנחנו במשרד הבריאות רוצים שתוך פרק זמן של 60 יום משרד הביטחון יבדוק את החשבוניות.

דודו גרשונוביץ: היה והוא בדק את החשבוניות ומצא לקויים וסידר אותם עם בית החולים, ישלם את מה שהוא שילם.

דודו גרשונוביץ: היה ולא, הוא ישלם 97% מהחשבון תוך 60, ואת השאר הוא יבדוק בהמשך.

דודו גרשונוביץ: כיוון שמדובר בשני גופים ממשלתיים חזקים וגדולים, היה ויתגלה שאת החשבון צריך לתקן ולהחזיר כסף, אחרי 60 יום נבצע את ההתחשבנות.

יואל חסון: כלומר, כאשר מגיעה חשבונית למשרד הביטחון יהיו 60 יום לבחון את העניין.

יואל חסון: בהנחה שיש לו מחלוקת לגבי משהו מסוים, הוא ישלם 97% מהחשבון.

דודו גרשונוביץ: אם הוא לא סיים לבדוק את זה בתוך 60 יום.

דודו גרשונוביץ: היה והוא סיים לבדוק את זה בתוך 60 יום, הוא ישלם כפי שאומרת החשבונית.

דודו גרשונוביץ: היה ולא, הוא ישלם 97%, ואת השאר הוא יבדוק במועד מאוחר יותר.

צחי מלאך: כמו שאמרתי, כאשר יש גמישות מצד שני הצדדים אנו יודעים לפתור את הבעיה.

צחי מלאך: זו פעם ראשונה שאנחנו רואים גמישות.

צחי מלאך: אני כבר אומר לך, שלהסדר הזה אני מוכן.

דודו גרשונוביץ: אז ירד נושא אחד מסדר היום.

עתניאל שנלר: אני רוצה שהם יחזרו שנית על מה שהם אמרו.

צחי מלאך: אני אומר מה אני הבנתי במשא ומתן שהיה איתו.

יואל חסון: תגיד מה הבנת עכשיו.

יואל חסון: תעזוב מה היה.

צחי מלאך: אני הבנתי, שכאשר אנחנו מקבלים חשבון יש לנו 60 יום לבדוק את החשבון.

צחי מלאך: היה ובדקנו והכל בסדר, אני משלם תוך 60 יום.

צחי מלאך: היה ולא הספקתי לבדוק תוך 60 יום ולא הספקתי להגיד אם זה בסדר או לא בסדר, אני משלם לו 97% מהחשבון ורב איתו אחרי זה.

צחי מלאך: אם במהלך ה-60 יום האלה אמרתי: "אדוני חייבת אותי שלא כדין", אני לא משלם כלום.

דודו גרשונוביץ: לא.

דודו גרשונוביץ: אתה משלם את מה שלא שנוי במחלוקת.

יואל חסון: זה מה שהוא אומר.

צחי מלאך: אבל לא ייתכן שאני אקבל חשבון על מישהו שהוא לא חייל, ואני אשלם.

עתניאל שנלר: הוא הסכים גם עם מה שעכשיו אמרת.

דודו גרשונוביץ: הסכמתי.

יואל חסון: מעולה.

יואל חסון: הדבר נרשם.

צחי מלאך: יש עוד שתי נקודות.

חנה גנור: אני מבקשת אם אפשר להסכים על כך, שאם סוגיית התשלום נפתרה ויתר הסוגיות הן בטלות בשישים, שמשרד הבריאות יתחייב לחתום.

יואל חסון: על מה?

חנה גנור: על ההסכם הזה עם בתי החולים הממשלתיים.

חנה גנור: אני מלווה את הנושא כבר 8 שנים.

חנה גנור: אני מבקשת שמשרד הבריאות יתחייב לחתום אם סוגיית התשלום נפתרה.

יואל חסון: האם יש בעיה עם זה?

יואל חסון: האם תחתמו?

דודו גרשונוביץ: יושב פה ראש שירותי הבריאות, והוא יענה על כך.

חנה גנור: אני מבקשת שמשרד הבריאות יתחייב לחתום על הסכם השילוב, אם סוגיית התשלומים, שהיתה הסוגיה הפתוחה העיקרית, נפתרה.

חזי לוי: את מדברת בשל ניסיון העבר.

חזי לוי: ברגע שייפתרו המחלוקות הכלכליות.

חזי לוי: ...

יואל חסון: אל תהיה סקפטי.

חזי לוי: אני הייתי בתפקיד שעסק בנושא הזה הרבה שנים.

יואל חסון: אבל יש כאן נציגים שהסכימו ביניהם.

חזי לוי: מניסיוני, אני רוצה לשמוח על המוגמר.

יואל חסון: אבל אני רוצה שיהיה כבר המוגמר.

חזי לוי: כולנו חותרים לכך שיהיה המוגמר.

חזי לוי: לגבי השאלה שנשאלתי – היה ותיפתרנה המחלוקות הכלכליות והנושאים הרפואיים יוסדרו, כולל נושאי כוח האדם, שהוצאו מההסכם הזה וייחתמו במקביל, אני לא רואה בעיה שההסכם ימולא.

יואל חסון: אז ההסכם ייחתם.

יואל חסון: אני רוצה שתגיד את זה.

חזי לוי: אני אומר: ההסכם ייחתם.

אריה אלדד: שאלתי בשאלת ביניים לכמה זמן ההסכם הזה ייחתם.

אריה אלדד: הוא ייחתם ל-5 שנים.

אריה אלדד: אני הייתי מבקש שייחתמו ל-10 שנים.

חנה גנור: זה עם אופציה לעוד 5 שנים.

אריה אלדד: אני זוכר את הסכמי השילוב האלה מראשית ימיי במערכת הרפואית הצבאית.

אריה אלדד: בכל פעם שההסכם אמור להיחתם מחדש, נפתחת אותה סאגה.

אריה אלדד: לא היה כמצב הזה שבמשך 6 שנים אין הסכם ועובדים בניגוד לכללי המנהל התקין.

אריה אלדד: בסוף תמיד חתמו.

אריה אלדד: אולי בפיגור של 6 חודשים, אבל חתמו.

אריה אלדד: כל פעם בראשית הדרך שני הצדדים לא מרוצים מההסכם ורוצים לשפר שיפור מסוים את ההסכם, בסוף כולם שמחים שחוזרים לנקודת ההתחלה, אבל המהומה נמשכת שנים ועובדים לא נכון.

אריה אלדד: אם אפשר לחתום מראש ל-10 שנים ולחסוך בדרך את כל זה, זה עדיף.

יואל חסון: מה דעתכם?

צחי מלאך: עקרונית, אין לי התנגדות.

צחי מלאך: אנחנו רק נרצה שיהיה איזה סעיף מילוט.

יואל חסון: האם יש לך אופציה אחרת חוץ מבית חולים?

צחי מלאך: לא.

צחי מלאך: נניח שסיכמנו על 52% ותנאי השוק השתנו בצורה כזו שאני משיג מקופות החולים הכלליות 70%, אני לא רוצה להיות תקוע איתו ל-10 שנים עם 52%.

צחי מלאך: זה לא סביר.

צחי מלאך: אם יהיה סעיף מילוט המאפשר לי לצאת מההסכם, אני מוכן גם ל-20 שנה.

יואל חסון: אני חושש לפתוח כאן סיפור חדש.

חזי לוי: אני חושב שזה בעייתי לחתום ל-10 שנים בעידן הזה.

חזי לוי: חלק מהדברים שעולים כאן

חזי לוי: נוגעים בשינויי דפוסיי רפואה ומתן רפואה בצה"ל, דבר שישפיע על ההיקף הכלכלי של ההסכם, גם מבחינת בתי החולים וגם מבחינת הצבא.

חזי לוי: לכן, אני סבור שבעת הזאת ולאור השינויים העלולים להתרחש וכבר בתהליכי התרחשות מבחינת שינויי הצריכה וספקי השירות לחיילי צה"ל, 5 שנים היא תקופה ראויה בשלב הזה.

יואל חסון: בסדר.

יואל חסון: אנחנו מדברים על 5 שנים עם אופציה לעוד 5 שנים.

יואל חסון: מה משמעות האופציה?

יואל חסון: האם מדובר על כך שיחתמו על אותו הסכם פעם נוספת?

חנה גנור: כן.

יואל חסון: זה לא קרה עד היום.

יואל חסון: עד היום לא ניצלו את האופציות האלה.

חנה גנור: ניצלו את כל האופציות.

יואל חסון: חוץ מהפעם האחרונה.

יואל חסון: כרגע, פתרנו את המחלוקת הראשונה.

יואל חסון: זה נאמר בפני חברי הוועדה לענייני ביקורת המדינה, וזה נרשם בפרוטוקול.

יואל חסון: מהן שתי המחלוקות הנוספות?

צחי מלאך: אנחנו מבקשים מבתי החולים שייתנו לחיילים שמשתחררים מבתי החולים תרופות למשך 48 שעות.

צחי מלאך: אנחנו לא רוצים להתחשבן פר תרופה.

צחי מלאך: אנחנו רוצים לקבל מחיר גלובאלי כדי לחסוך את כל הבירוקרטיה.

צחי מלאך: משרד הבריאות הסכים באופן עקרוני.

צחי מלאך: הוא נתן תג מחיר של 30 שקלים לכל חייל.

צחי מלאך: לפי הנתונים שלנו, העלות האפקטיבית היא נמוכה בהרבה.

צחי מלאך: אנחנו לא מוכנים לשלם מחיר גבוה יותר.

יואל חסון: לכמה אתם הגעתם?

צחי מלאך: לפחות מ-10 שקלים.

צחי מלאך: ביום חמישי יש לנו דיון, ואנחנו מתכוונים להציג את הנתונים.

צחי מלאך: אני בטוח, שאם משרד הבריאות יראה שהעלות האמיתית היא 10 שקלים הוא יסכים לכך.

יואל חסון: מה אתה אומר, נציג משרד הבריאות?

דודו גרשונוביץ: הבקשה היא בקשה חריגה אך מובנת.

דודו גרשונוביץ: צריך להבין, שאזרח שמגיע לבית החולים ומשתחרר, הוא משתחרר ללא תרופות שישרתו אותו ל-48 שעות.

דודו גרשונוביץ: אין פה כוונה לעשות רווח.

יואל חסון: אבל יש כאן פער.

יואל חסון: אתה מדבר על 30 שקלים, והוא מדבר על 10 שקלים.

דודו גרשונוביץ: זה עניין של נתונים.

דודו גרשונוביץ: אנחנו מתכוונים לגבות מחיר ריאלי.

יואל חסון: לפי הערכה שלך, האם נראה לך שתתקרבו זה לזה.

דודו גרשונוביץ: אנחנו ננסה.

דודו גרשונוביץ: אנחנו נבדוק את הצריכה הממוצעת הזו בבתי החולים, ונחייב במחיר כך שבתי החולים לא יפסידו מהשירות המיוחד הזה שהם נותנים.

יואל חסון: שניכם תציגו נתונים.

יואל חסון: אני יוצא מנקודת הנחה שאף אחד לא מרמה אף אחד, ואין פה כוונה להציג נתונים שהם לא נתונים אמיתיים.

יואל חסון: אני מצפה ממשרד הבריאות, שלא יראה במשרד הביטחון איזשהו מקור רווח יוצא דופן.

דודו גרשונוביץ: אדוני, אתה שמעת קודם שמשרד הבריאות נתן הנחה של 52% על שירות מסוים.

דודו גרשונוביץ: זה לא מקור רווח לבתי החולים.

יואל חסון: מכיוון שמדובר בנושא מקצועי ולוועדה אין את הכלים להתחיל ולנהל את העניין, אני מקבל את מה שאתה אומר:

יואל חסון: שאתם יכולים להתקרב בעניין הזה.

דודו גרשונוביץ: אני אומר את זה.

דודו גרשונוביץ: זה קצת יותר מורכב, כיוון שיש תרופות שניתנות כאשר יוצאים ממיון ויש תרופות שניתנות לאחר אשפוז וכו'.

דודו גרשונוביץ: צריך לשבת ולדון בכך.

דודו גרשונוביץ: זה קצת יותר מורכב, אבל הכוונה היא למצוא מחיר ריאלי שיבטא את העלות האמיתית.

יואל חסון: מהי ה מחלוקת הנוספת?

צחי מלאך: זו לא מחלוקת, אלא אי הבנה של חשב משרד הבריאות.

צחי מלאך: בפעם האחרונה שדיברנו הועלתה הטענה שמשרד הבריאות מתנגד להפרטה של שירותי הבריאות.

צחי מלאך: כלומר, הוא לא יסכים שאנחנו נקבל שירותים דרך קופות החולים אלא רק דרך ההסכם הזה.

צחי מלאך: זה כמובן נוגד את הנושא הבא שאנחנו נדבר עליו – הוועדה הבין משרדית.

צחי מלאך: לדעתי, זו אי הבנה.

צחי מלאך: זה נוגד את כל מה שאנחנו הולכים לדבר עליו.

חזי לוי: הכוונה היא למקר חוץ חלק מהשירותים לחלק מהחיילים בעורף לשתי קופות חולים בשלב הראשון, ובהמשך לכל ארבע קופות החולים.

חזי לוי: בחודשים האחרונים מתנהל מהלך בין משרד הבריאות, משרד הביטחון, חיל הרפואה וקופות החולים, כדי לצאת למכרז ולהפריט שירותים לכ-60,000-70,000 חיילים מאזור המרכז לקופות החולים.

חזי לוי: זה חלק מהנתון שנלקח בחשבון גם בחישובי הצריכה מבתי החולים דרך חיל הרפואה ומשרד הביטחון, ובשל זה גם אמרתי שאני לא ממליץ לחתום לתקופה ארוכה.

אריה אלדד: למה צריך להיות איכפת למשרד הבריאות, בכמה קופות קונה הצבא שירותים?

חזי לוי: חיל הרפואה רצה ללכת מול קופה אחת.

חזי לוי: היתה בעיה ללכת מול קופה אחת כאשר מדברים על תחרות בין הקופות בראייה עתידית של חברות בקופות החולים של אותם חיילים.

חזי לוי: לכן, היתה דרישה לפתוח את זה ליותר קופות.

חזי לוי: בסוף, הסכמנו לדרישה של חיל הרפואה לפתוח את זה תחילה רק לשתי קופות, לתת מידה של תחרותיות ובחירה לחיילים, לראות את זה כפיילוט לשנה, ולאחר מכן להרחיב את זה.

חזי לוי: חיל הרפואה הסכים לזה.

דודו גרשונוביץ: המחלוקת הזו היא לא עניין של אי הבנה.

חזי לוי: ללא ספק, דבר כזה משפיע על הצריכה, על התשלום שמשרד הביטחון ישלם ישירות לבתי החולים מכוח ההסכם.

דודו גרשונוביץ: מערכת ההתחשבנות של קופות החולים עם בתי החולים הממשלתיים היא מאוד מורכבת.

דודו גרשונוביץ: יש מנגנון קפינג.

דודו גרשונוביץ: כאשר קופת חולים מגיעה לרף צריכה מסוים מול קופת החולים, על החולה השולי הבא שמגיע לבית החולים הקופה משלמת 20% מהתעריף, כי היא בקפ משלמת אלפא 20.

דודו גרשונוביץ: אנחנו חוששים, שחיילים יגיעו דרך קופות החולים, קופות החולים יבליעו את התשלום שהן משלמות עבור אותו חייל לבית החולים בתוך האלפא, וייצא שבניגוד להסכם נקבל את החיילים בהיקפי הנחות של 80%-100%.

דודו גרשונוביץ: זה ייצור עיוות.

יואל חסון: כלומר, זו תהיה דלת נוספת דרכה יגיעו לבתי החולים.

דודו גרשונוביץ: במחירים מאוד נמוכים.

דודו גרשונוביץ: ברגע שקופת החולים מגיעה מול בית החולים לרף מסוים, התשלום שהיא משלמת על החולה השולי, שיכול להיות חייל, יכול להגיע ל-80% או אפילו 100% הנחה.

נחמן אש: אני מוכרח לומר, שהטיעון הזה הוא לא סביר.

נחמן אש: אנחנו מתחילים מ-25,000 חיילים, וזה בטל בשישים לעומת המספרים של קופות החולים.

נחמן אש: לומר שזה ישפיע על הקפינג של הקופות, זה לא סביר.

נחמן אש: אם יד ימין של משרד הבריאות שמה את ההגנה הזו לעומת יד שמאל שרוצה לקדם את התהליך של מיקור חוץ, זה לא יקרה.

נחמן אש: הסכם השילוב לא ייחתם אם הם מציבים תנאי שלא נוכל לעשות תהליכים שהם לטובת החיילים, שהם למען שיפור השירות לחיילים.

יואל חסון: אני באמת חושב שיש כאן דו פרצופיות של אותו ארגון.

יואל חסון: זה מוזר.

יואל חסון: אי אפשר להציב את זה כתנאי להסכם.

יואל חסון: זה לא יכול להיות תנאי להסכם.

יואל חסון: צה"ל רוצה להיכנס פה לתהליך של ייעול ושל חיסכון בסופו של דבר, במובן הזה שהחיילים גם יקבלו שירותים יותר זמינים, גם השירות יהיה יותר טוב וגם זה יחסוך כסף למערכת כולה.

יואל חסון: מצד שני, כן רוצים ללכת פה לתהליך של קופות החולים.

יואל חסון: אתם צריכים להגיע להסכמה בעניין.

יואל חסון: אי אפשר לדרוש מצה"ל לסגת מהתוכנית שלו ללכת למסלול של קופות החולים.

דודו גרשונוביץ: במקרה הזה, אפשר שיהיה מנגנון שיקטין את ההנחות למי שנשאר.

דודו גרשונוביץ: זה גם חלק מהפתרון.

חזי לוי: זה לא שיד אחת מושכת לכאן, והיד השנייה לכאן.

חזי לוי: הוא רוצה לבדוק מהן ההשלכות של ההחלטה הזו על ההסכם.

יואל חסון: אני שואל, כמה אנשים יכולים ליהנות מאותם 80% הנחה?

יואל חסון: תן לי מספר.

דודו גרשונוביץ: אם יפריטו את כל השירות לקופות החולים, זה יכול להיות הרבה.

יואל חסון: אין כוונה כזו.

יואל חסון: הם מדברים רק על אזור המרכז.

חנה גנור: 25,000 חיילים.

יואל חסון: האם זה לא בטל בשישים בתוך כל המערכת הענקית הזו?

יואל חסון: אני מציע, שאתה תיקח ריסק של 5 שנים.

יואל חסון: יכול להיות שאחרי 5 שנים אתה תגיד שהמספרים הם גדולים ואתה לא יכול לעמוד בהם.

יואל חסון: אם כך יהיה, אנחנו נתקן זאת אחרי 5 שנים.

יואל חסון: מקסימום הפסדת סכום כסף מסוים.

יואל חסון: תיקח פה ריסק של 5 שנים.

אריה אלדד: הקפ הוא על אשפוז.

אלי ביתן: הקפ הוא על הכל.

אריה אלדד: גם על האמבולטורי?

אלי ביתן: כן.

אלי ביתן: על הכל.

אריה אלדד: כמה חיילים מתאשפזים במדינה?

אלי ביתן: 60% זה רק אשפוז.

אריה אלדד: כמה חיילים מתאשפזים?

נחמן אש: בזמן נתון יש לנו 120 חיילים מאושפזים.

חנה גנור: על אשפוז קיבלנו אפס הנחה.

חנה גנור: על מה אנחנו מדברים?

אריה אלדד: נדמה לי שפה מתבצרים בעמדה עקרונית.

דודו גרשונוביץ: זה רק מחמיר.

יואל חסון: ברור שאנחנו עברנו את הפרופורציות ההגיוניות כאן.

דודו גרשונוביץ: זה חלק מהנושא שנמצא במחלוקת.

דודו גרשונוביץ: אנחנו משרד ממשלתי.

דודו גרשונוביץ: אם יש סיכון סביר, אין לי בעיה שנחלוק אותו עד רף מסוים.

דודו גרשונוביץ: מרף מסוים, המשמעות יכולה להיות להקטין את שיעורי ההנחה שאנחנו נותנים לכלל האוכלוסייה.

דודו גרשונוביץ: כלומר, בסך הכל הם לא ישלמו יותר, והנזק יתחלק באופן שווה.

יואל חסון: חה"כ שנלר, האם אתה רוצה לומר משהו?

עתניאל שנלר: אני פשוט המום, ולכן אני לא מצליח לדבר.

עתניאל שנלר: אני חושב, שהתקדמנו מאוד.

עתניאל שנלר: פשוט היה צריך לדבר אחד עם השני.

עתניאל שנלר: אני סבור, שאם תשימו רף של עד 150 מאושפזים, שאותם אתם לוקחים עליכם בתקופה מוגדרת של איקס שנים – ואני נגד 10 שנים, ולא בגלל הטיעונים שעלו.

עתניאל שנלר: הוועדה הבין משרדית אמורה לצאת עם פרודוקציה בסופו של יום, לראות איך הכל יתנהל בהמשך, ולדעתי יהיה לכך השלכות.

עתניאל שנלר: הריסק הגדול הוא של איקס חיילים מאושפזים בתקופה מוגבלת.

עתניאל שנלר: אם אני הייתי צריך לקבוע כיוון, הייתי מבקש שתוך 14 יום תהיה כאן טיוטת עקרונות, ושתוך 45 יום יהיה הסכם חתום.

עתניאל שנלר: מבחינתי, נגמרו הדיבורים.

עתניאל שנלר: אין שום סיבה שתוך 14 יום לא יהיה כאן הסכם עקרונות חתום.

דודו גרשונוביץ: יש סיבה אחת.

דודו גרשונוביץ: אני יוצא לחופשה, לשמחתי.

עתניאל שנלר: הוועדה לענייני ביקורת המדינה איננה עובדת אצל אף עובד מדינה.

עתניאל שנלר: אל תצא לחופשה, תגמור את זה לפני החופשה או שהמחליף שלך יעשה את זה.

עתניאל שנלר: יש גבול לכל דבר.

יואל חסון: אני מקבל את ההערה.

אריה אלדד: מה גם שמדובר פה במחלוקת בתוך משרד האוצר.

אריה אלדד: החשבים של משרדים ממשלתיים הם אנשי האוצר.

דודו גרשונוביץ: לא.

דודו גרשונוביץ: אנחנו עושים את זה כנציגי המשרדים ולא כנציג האוצר.

דודו גרשונוביץ: הצוות שאנחנו מרכזים הוא צוות שכולל גם עובדים מקצועיים.

אריה אלדד: זו עדיין לא סיבה לנהוג בניגוד לכלל המנהל התקין במשך שנים.

יואל חסון: זו הערה נכונה.

יואל חסון: אני לא יודע איך אתה יכול ליהנות מחופשה כאשר אתה לא פועל על פי מנהל תקין.

יואל חסון: עדיף שתצא לחופשה אחרי שתחתום על ההסכם.

יואל חסון: תאמין לי, תרגיש הרבה יותר טוב.

יואל חסון: בעניין של הסיכון – הכיוון של מודל הוא כיוון נכון.

יואל חסון: אני לא רוצה שבגלל המודל אתם תגידו שאתם רוצים 100 והוא אומר 110.

יואל חסון: בסופו של דבר כולם לוקחים כאן סיכון.

יואל חסון: צריך לזכור, שמדובר כאן בסופו של דבר באותו כסף.

יואל חסון: מדובר בכסף של הציבור הישראלי, של ישראל, של המדינה, של האוצר.

יואל חסון: מדובר בכספי ציבור.

יואל חסון: כולם לוקחים ריסק.

יואל חסון: אני בטוח שיש לך גם ריסק מול קופות החולים.

יואל חסון: בשורה התחתונה גם לזה צריך למצוא מודל.

מרינה סולודקין: אני רוצה לומר ששמענו כאן דבר נכון, כאשר אמרו שישלחו חיילים לשתי קופות חולים על מנת שתהיה תחרות.

מרינה סולודקין: אני חושבת שזה מאוד נכון.

יואל חסון: האם ועדה בין משרדית הוקמה או לא הוקמה.

שלום גנצר: הוקמה ועדה בראשות משרד ראש הממשלה.

יואל חסון: אני מדבר על מה שהוחלט על פי החלטת ממשלה משנת 2006.

שלום גנצר: סוכם בוועדה שמי שייטול אחריות על הקמת הוועדה, זה משרד ראש הממשלה.

שלום גנצר: אכן ב-9 ביוני התקיימה פגישה אצל ראש אגף בכיר לביקורת המדינה, מר זלצר, בנוכחות נציגי משרד האוצר.

שלום גנצר: בעקבות זה התקיימה פגישת מנכ"לים ב-22 ליוני אצל מר אריאב.

שלום גנצר: אני מבקש שגברת חנה גנור תדווח איפה כרגע עומד ההסכם.

יואל חסון: האם הוקמה ועדה בין משרדית על פי החלטת הממשלה בשנת 2006?

חנה גנור: היא הוקמה ונפגשה פעמיים.

שלום גנצר: מנכ"לי המשרדים נפגשו במשרד האוצר.

חנה גנור: הוועדה קיימה שני דיונים, ואם היא תמצא לנכון היא תקיים עוד דיון.

חנה גנור: כרגע הטמענו לתוך מכרז הפרטת שירותי הרפואה את כל הסיכום של המנכ"לים, וזה יתפרסם בקרוב.

עתניאל שנלר: מה התכוונת לומר, כאשר אמרת "אם ימצאו לנכון"?

חנה גנור: אם הגיעו להסכמות בנושאים השונים, אין סיבה לקיים עוד דיונים.

עתניאל שנלר: האם הגיעו להסכמות?

חנה גנור: להערכתי, כן.

עתניאל שנלר: האם הגיעו להסכמות?

חזי לוי: אני לא הייתי בדיון הזה.

יואל חסון: נציג האוצר, מה יש לך לומר?

יאיר פינס: התקיים דיון אצל מנכ"ל משרד האוצר, בהשתתפות סמנכ"ל משרד הבריאות ומנכ"ל משרד הביטחון.

יאיר פינס: משרד האוצר ניסה לפשר בין הצדדים.

יאיר פינס: מנכ"ל משרד האוצר הציע הצעה, שנכתבה בסיכום הדיון, למנכ"ל משרד הביטחון.

יאיר פינס: מנכ"ל משרד הביטחון אמר שהוא יחזור עם תשובה.

יאיר פינס: בינתיים הוא לא חזר עם תשובה, אבל אנחנו מבינים שהתהליך מתנהל בהתאם לעקרונות שהציג מנכ"ל משרד האוצר.

נחמן אש: למיטב ידיעתי, מנכ"ל משרד הביטחון כן הגיב.

נחמן אש: צריך לבדוק את זה.

יואל חסון: זה נראה כאילו צריך לעזור לכם לדבר.

יואל חסון: זה מפתיע אותי כל פעם מחדש.

יואל חסון: אנחנו מתכוונים לסיכום הישיבה.

יואל חסון: הוועדה רשמה את נקודות ההסכמה כפי שצוינו כאן על ידי הנציגים.

יואל חסון: נקודות ההסכמה הן התחלה לדיון שיימשך מחוץ לחדר הוועדה.

יואל חסון: אי אפשר לחזור אחורה.

יואל חסון: הוועדה לענייני ביקורת המדינה חושבת, שראוי שמשרד הבריאות יסכים על מודל של משרד הביטחון במסגרת רפורמה של קופות החולים, גם אם זה במחיר של לקיחת סיכון ב-5 שנים הראשונות של ההסכם.

יואל חסון: אחרי אותן 5 שנים משרד הבריאות יוכל להחליט, האם הוא רוצה לחתום על המשך או לשנות את הדברים.

יואל חסון: כרגע משרד הבריאות יכול לקחת את הריסק ברפורמה בנוגע לחיילים באזור המרכז.

יואל חסון: ראוי שלא בגלל העניין הזה ייפול ההסכם.

יואל חסון: בנוגע לתרופות – ישנה מחלוקת לגבי המחיר, בין 10 שקלים ל-30 שקלים.

יואל חסון: נציג משרד הבריאות אמר שהוא מאמין שניתן יהיה להתקרב ולהגיע למחיר ריאלי.

יואל חסון: הוועדה מצפה שיגיעו כאן למחיר ריאלי.

יואל חסון: המטרה היא לא להרוויח, אלא לייצר כאן שירות שצה"ל ומשרד הביטחון זקוקים לו.

יואל חסון: הוועדה מברכת על עצם הקמת בית ספר לרפואה באוניברסיטה העברית בירושלים, ומאחלת לפרויקט הזה בהצלחה.

יואל חסון: הוועדה רשמה לפניה את הקמת הוועדה הבין משרדית, לפי החלטת הממשלה משנת 2006.

יואל חסון: הוועדה מבקשת שיועברו אליה הפרוטוקולים של הדיונים המדוברים.

יואל חסון: הוועדה מצפה, שגם אם הוועדה הבין המשרדית לא מגיעה להסכמות היא תמשיך להתקיים במטרה להגיע ליעד שהוגדר על ידי הממשלה.

יואל חסון: אחד הדברים המרכזיים שראוי שיתבצעו, זה לעמוד בהחלטות הממשלה ולבצע אותם.

יואל חסון: בעניין הסכם הרכש – הוועדה לביקורת המדינה מגדירה 30 ימים לחתימה על ההסכם.

יואל חסון: הוועדה תפעל בכלים שיש בידה ותראה באי חתימת ההסכם אי תיקון הליקוי על פי הנחיית מבקר המדינה.

יואל חסון: לוועדה יש את הכלים להתנהל מול משרדי הממשלה המדוברים ומול נושאי התפקידים.

יואל חסון: תוך 30 יום הוועדה תקבל הודעה משלושת המשרדים המדוברים: הביטחון, האוצר והבריאות.

צחי מלאך: משרד האוצר הוא לא רלוונטי.

יואל חסון: אז אנחנו מדברים על משרד הבריאות ומשרד הביטחון.

יואל חסון: אני אפילו לא מבקש את ההסכם, אלא רק את העדכון על כך שתוך 30 יום נחתם הסכם.

יואל חסון: הוועדה מברכת את הודעת הקרפ"ר על כך שמערכת הבקרה והפיקוח שופרה, והיום היא מערכת ארצית שמסוגלת לעקוב על כל תוצאות הביקורים של החיילים.

יואל חסון: הוועדה דיברה על הנושא של ביקור רופא.

יואל חסון: אנחנו בדיונים סביב הנושא.

יואל חסון: במידה ונחליט לעשות שינויי חקיקה, אנחנו נעדכן את הגורמים הרלוונטיים.

יואל חסון: אני מודה לכולם שהגיעו.

יואל חסון: אני מאמין, שכל הדיונים האלה שקיימנו מאז דוח מבקר המדינה ייצרו מציאות רפואית טובה יותר לחיילי צה"ל במערכת הצבאית.

יואל חסון: זה בעיניי חשוב.

יואל חסון: תודה רבה, הישיבה נעולה.